  Виталий Пронин 1990-тӥ аръёсы, котькытын сямен ик, Ува ёросын но нылпиос ӧжыт вордскыны кутскизы. Югдур тупатскыны кутскиз берло аръёсы гинэ.Кылем арын ёросын 400-лэсь ятыр покчиос нылпи садэ черод возьмазы, ӝыныез со пӧлысь - Уваын, 100-эз Нылгаын пинал. Кылем арын ёросэ вуылӥз Удмуртилэн Президентэз Александр Волков. Озьы сояз но, таяз но нылпи сад лэсьтон сярысь малпанэ вуэмын вал.Нылга черкогуртын кык нылпи сад вал ни. 2012-тӥ арын ноябрь толэзе куинетӥзэ пуктыны кутскизы. Басьтӥськиз та уж борды Ижевскысь «Трио Престиж» фирма.Отысь мастерлэн Дмитрий Зайцевлэн валэктэмезъя, огъя 45 процентэз лэсьтон ужъёс быдэстэмын ни. Материал тырме, соин ик тэк сылонъёс уг луо.- Азьло кырын ужамы вал бере, ӝегатылӥз зор-кот. Али юрт пушкез лэсьтӥськомы. Ужасьёсмы ог-огзэс ӟеч тодо.- Озьыен, туэ ти вуттоды ни нылпи садэз?- Одно ик. Милемлы дыр сётэмын гудырикошкон толэзь шорозь йылпумъяны. 1-тӥ куарусёнэ пиналъёс татчы пырозы ни.Нылпи сад чакламын 95 интылы.Выль юрт со выль ик вань ини, отчы ваньмызлэн пыремез потэ, али ик юало ни, ку вуттоды шуыса. Со Нылга черкогуртлэсь тусбуйзэ чебертоз.Иван Аркашев Туспуктӥз Владимир Беломорских Теги: Нылписад  